Кафил Әмиров: Татарстан прокуроры вазифасына кандидатлар берничә

	Татарстанның экс-прокуроры Кафил Әмиров үзенә алмашка бер генә түгел, ә берничә кандидат әзерләгән. Аларның кайсысы үз остазының эшен дәвам итәр — монысы инде 26 сентябрьдә узачак республика Дәүләт Советының чираттагы утырышында билгеле булачак.	 13 ел дәвамында Татарстан прокуратурасын җитәкләгән Кафил Әмировның лаеклы ялга чыгуы турында мәгълүмат узган шимбәдә, ягъни 21 сентябрь көнне билгеле булды. 23 сентябрь көнне исә экс-прокурор журналистлар белән шәхсән очрашып, аларга әлеге карарының сәбәпләре турында сөйләде.

Журналист тәҗрибәсе булган прокурор

Кафил Әмиров республикада журналистлар белән актив эшләүче җитәкчеләрнең берсе буларак билгеле. Татарстан прокуратурасы эшчәнлегенең халык өчен шактый ачык булуында да аның роле шактый зур.

Бактың исә, журналистларга карата аның һәрвакыт дустанә мөнәсәбәттә булуы юкка түгел икән. 11 нчы сыйныфны тәмамлаганнан соң ул ике ел (!) газетта журналист булып эшләгән. «Заманында мин нәкъ менә сезнең профессия турында хыялланган кеше. Газетларга мәкаләләр дә еш яза идем. Зур-зур язмаларым күп басылды. 10 сыйныфны тәмамлагач, уйлап та тормастан  газетка фотограф булып эшкә урнаштым. Әлеге ике ел дәверендә мин үзем өчен бик күп файдалы тәҗрибә җыйдым. Алар прокурорлык эшчәнлегемдә дә бик булышты», - дип сөйләде Кафил Әмиров.

Прокуратурадан китү — яхшылап уйланган карар

Чарага журналистлар шактый күп җыелган иде. Экс-прокурор бу вәзгыятьтән канәгать булуын белдерде. «Минем отставкага китүем сезне прокуратура эшчәнлегенә караганда да ныграк кызыксындыра, ахры», - дип мөрәҗәгать итте ул каләм әһелләренә, уенын-чынын бергә кушып.

Ә менә отставкага китү карарын кабул итү аңа бер дә җиңел бирелмәгән. «Бу турыда мин күптән уйлап йөри идем инде. Беренче шундый фикер башыма моннан 3 ай элек килде. Әлбәттә, мин бу турыда беркемгә дә әйтмәдем. Озак кына «Дөрес эшлимме мин?» дип уйлап йөрдем, әкрен генә бу мөһим адымга әзерләндем. Нәтиҗәдә, карарымның чыннан да урынлы булуына төшендем», - дип аңлатты Кафил Әмиров. «Китүеңне сорамаган вакытта китә белү кирәк», - дип тә өстәде экс-прокурор.

Кафил Әмиров лаеклы ялын оныклары һәм студентларга багышламакчы

Аның сүзләренә караганда, пенсиядә ул күп вакытын гаиләсенә, бигрәк тә ике кечкенә оныгына багышларга ниятли. Университетта студентлар укыту эшчәнлегенә дә ныклап тотынмакчы.

Ә менә үзеннән соң Татарстан прокуроры итеп билгеләнергә мөмкин булган кандидатлар турында җитәкче әйтми торуны өстен күрде. «Мин үземә алмашка бер генә түгел, ә берничә кандидат әзерләдем. Аларның исемнәрен генераль прокурорга юлладым. Соңгы мәгълүматларга караганда, ул әлеге кандидатлар буенча үз киңәшләрен республиканың Дәүләт Советына юллаган булырга тиеш. Алар исә пәнҗешәмбе көнне Парламентның чираттагы утырышында каралачак», - дип белдерде экс-прокурор.  
	Рәмзия ЗАКИРОВА	
Интертат.ру

	№   | 23.09.2013	


